Erwerdige grote myt aller beheglicheit vorgescreven myt all deme, dat wy gudes vormogen. Ersame, leve vrund, her Clawes, besunderge gude ghunre. Juwen breff hebbe wy ghutliken entfangen unde wol vornomen, dar uns juwe ersamicheit ynne schryvet, wu dat clage over uns gescheyn syn unde vor ju gekomen van der meynheit wegen des allerdorluchtigesten hochgebornen vorsten unde ghrotmechtegen heren konynge tho Denemarken, de unse havene unde stat zoeken, alse dat se an eren copenschoppen unde gude ghehindert unde beschediget werden, dat uns in der warheit leet, unde wu dat dat sulve her Crystyern, hovetman tho Wyborch, to neyneme dancke neme; unde wat gii uns hirvan thoschryven, dat gii uns dat in rechter vruntschopp thoschryven. Des wy juwer leve leffliken unde ghutliken dancken, wante wy uns anders nicht tho juwer ersamicheit unde tho alle unses heren des konynges manne unde unde[r]saten vormodende syn anders dan leve unde vruntschopp, unde wy wolden ok node in unredeliken saken thegen ju unde se in jengen dyngen don, des wy van rechte unde redelicheit nicht don scolden. Hiirumme, leve her Clawes, ghude ghunre, hebbe gii lychte wol vornomen, solen wy uns vormoden, wy dattet tusschen den ghemeynen hensesteden unde copmanne buten stont myt den Russen unde vorboden was, dat nymant van deme copmanne van der hense Russlande, nemeliken de Nawgardres, soken moste myt gude noch sunder gud. Also vorbode wy hiir by heiten unde medewetenne der ghemeynen stede, dat men nynerleye gud hiir ut unser stat unde havene voren scolde, men moste dat vorrechten unde besveren, dat me dat gud uppe de Russen nicht voren wolde; unde wat gudes, dat men hiir ut unser havene voren wolde in de riike des heren, des konynges, dat me vorrechten wolde dat ment uppe de Russen deme ghemeynen copmanne van der henze (tho vorvange) nicht voren wolde unde dattet in den riiken ghesleten werde, dat was eneme juweliken ungheweygert. Darumme so bidde wy juwe leve unde ersamycheit myt alleme vliite begherende, uns in den saken nicht tho vordenckende, unde ok dat juwe leve hern Crystyern in den sulven saken ghutliken underwisen willen, wes dat wy darane ghedan hebben, dat syne erzamicheit uns des nycht vorkere, wante wat wy an den zaken ghedan hebben, dar en mochte wy van horzames und gebodes wegene der ghemeynen stede nychtes myn to don. Unde wy begheren, dat gii unde her Crystiern deme ghemeynen copmanne und uns vrontlik syn, dar wille wy juwer und syner leve in mogeliken zaken gerne umme weder to deynste wesen nach all unsem vormogen. Und dusses breves beghere wy juwe ghutlike antworde mit den aller ersten, dat gii kunnen. Dominus vos conservet. Scriptum ipso die Tyburcii 1418.